נרקיס (זמרת)

נרקיס ראובן־נגר (נולדה ב-8 באוגוסט 1981, ח' באב ה'תשמ"א) המוכרת בשמה הפרטי נרקיס, היא זמרת־יוצרת ישראלית.

 ביוגרפיה 
ממוזער
נרקיס נולדה באשקלון וגדלה בבית שאותו היא מגדירה "דתי מסורתי". כשהייתה בת חמש עברה המשפחה לנצר חזני בגוש קטיף, עד להתנתקות בקיץ 2005. אביה, משה, עסק בחקלאות ואימה, אביבית – גננת. היא למדה בבית הספר התיכון גבעת ושינגטון ולאחר מכן שירתה בצה"ל כתומכת לחימה בפלוגת חיל קשר בחטיבת גבעתי. כשהייתה בת 18 החלה לנגן בגיטרה.

לאחר הפינוי מגוש קטיף, עברה נרקיס להתגורר בתל אביב, למדה משחק בסל"ה וניהלה אורח חיים חילוני. בתקופה זו עבדה על אלבום באנגלית. בשנת 2008 הקליטה אותו, אך לבסוף החליטה לגנוז אותו.

לאחר טיולים שעשתה בברזיל ובהודו חזרה בתשובה ועברה להתגורר בצפת.

לתקופה מסוימת הפסיקה לעסוק במוזיקה, וגם לא האזינה למוזיקה כלל. לדבריה, בעקבות חזרתה בתשובה ביקשה וקיבלה היתר מהרב שלה להופיע בפני קהל הכולל גברים, למרות האיסור ההלכתי של קול באישה ערווה (את שמו של הרב, מאחת החסידויות שמקום מושבן בצפת, לא מסרה).
כיום נרקיס מופיעה בפני קהל מעורב ושרה לצד גברים. את הבחירה להופיע מול קהל מעורב היא מסבירה: "המוזיקה שלי נועדה לגעת בכל האנשים, לא רק בנשים. היא לא שירת נשים". בשיריה נרקיס משתמשת בלשון כתובים ומקורות, נוטה לפיוט ומרבה להשתמש בדימויים מן הטבע.

 קריירה 
בשנת 2017 יצא אלבום הבכורה שלה, "בוא נדבר אמת". שירי האלבום משלבים כתיבה לירית עם רוק מגוון, ומתארים מנעד רחב של תחושות. השיר הראשון באלבום, "עצה", הוא השיר הראשון שכתבה נרקיס בחייה, ובו מתואר מסע בחיפוש אחר תשובות.

בספטמבר 2017 יצא השיר "שדות".

באוקטובר 2018 יצא השיר "ממה אתה בורח" בהשתתפות נצ'י נצ'.

במרץ 2019 יצא השיר "גלבי". בשיר סימפלה את קולה של סבתה. ביולי 2019 יצא השיר "כל מה שקורה". באותה שנה שיר שלה נכלל באלבום של נאור דנין כהופעת אורח.

ב-2019 ביצעה את השיר "עם סבי" שהלחינה ענת מלמוד לפרויקט אי במערבולת: שרות זלדה.

בשנת 2020, הוציאה את הסינגל "משה", מתוך אלבומה השני, בדואט עם מירי מסיקה, שהגיע למקום ה-7 במצעד השבועי של חברת מדיה פורסט.

באוקטובר 2020, יצא לאור אלבומה השני, "עולם חדש".

בשנת 2021 הופיעה בטקס הדלקת המשואות לרגל חגיגות יום העצמאות ה־73 למדינת ישראל. במאי של אותה שנה הוציאה את הסינגל "הולכת איתך", שהיה הסינגל הראשון מתוך אלבומה השלישי. על "הולכת איתך" אמרה נרקיס: "השיר החדש הזה מסמל דרך חדשה בחיי, דרך מרגשת ומאתגרת. יצאתי מגבולות המוכר שלי, יצרתי מוזיקה בשיתוף עם אנשים אחרים". השיר זכה לתואר שיר השנה בטקס פרסי אקו"ם לשנת 2021/22.

בינואר 2022 הוציאה את סינגל "אחד למיליון" בדואט עם ליאור נרקיס.

ב-1 במרץ 2022, ביצעה נרקיס עם איתי לוי את השיר "עכשיו התור לאהבה" של עוזי חיטמן, השיר הוקלט לציון 100 שנה ליום ההולדת של יצחק רבין. באותו החודש, הוציאה את הסינגל "בלילות".

ב-12 ביוני 2022 הוציאה את הסינגל "מלכה".

ממוזער|282x282 פיקסלים|נרקיס במופע באמפי שוני, בנימינה
ממוזער|250px|נרקיס במופע: "כמה אהבה – שרים מאיר בנאי", הפקת מקור שהתקיימה במסגרת "פסטיבל בנימינה ליצירה ישראלית"באוגוסט 2022 השתתפה באלבום "לפנים", האלבום השלישי של הזמר והמפיק עטר מיינר, בשיר "הלאה" שכתבו, הלחינו וביצעו יחד. ב־18 באוקטובר 2022, הוציאה את הסינגל "תלך ישר".

ב-2 בינואר 2023 הוציאה את הסינגל "אין לנו סוף". במאי 2023 היא התחרתה בעונה השנייה של תוכנית המציאות "רוקדים עם כוכבים" בקשת 12 והודחה רביעית מהתוכנית. לאחר שביולי הוכרז כי נרקיס תופיע בפרויקט "שירת נשים" יחד עם הזמרות עדן בן זקן, נסרין קדרי ואודיה, ב-3 בספטמבר יצא הסינגל "תהמר עליי" מתוך הפרויקט. הסינגל הגיע למקום הרביעי במצעד השבועי של מדיה פורסט ולמקום ה-81 במצעד ההיטליטס.

ב-5 בנובמבר 2023 הוציאה את הסינגל "הבלדה למחכות", שבהמשך נכלל באלבום "תשובה?" שיצא ב-26 במרץ 2024. השיר "הכל לטובה" מתוך האלבום הגיע למקום השני במצעד הישראלי השבועי של מדיה פורסט. ב-9 ביולי 2024 הוציאה שיר בשם "מגדלור". ב-12 בנובמבר, נרקיס השיקה סינגל בשם "אותך". ב-2 במרץ 2025 הוציאה את הסינגל "רעבה".

ב-3 בספטמבר הוציאה את הסינגל "לעלות".

ב־20 באוקטובר, נרקיס הוציאה את המיני־אלבום "פרדס".

חיים אישיים
נרקיס גרושה ואם לשני בנים. מתגוררת בבאר גנים.

 דיסקוגרפיה 
 אלבומי אולפן 
 2017: בוא נדבר אמת
 2020: עולם חדש
 2024: תשובה?

 מיני-אלבומים 
 2025: פרדס

 קישורים חיצוניים 










 הערות שוליים 

קטגוריה:בוגרות סל"ה - הסטודיו לאמנויות התיאטרון מיסודו של יורם לוינשטיין
קטגוריה:בוגרי סל"ה - הסטודיו לאמנויות התיאטרון מיסודו של יורם לוינשטיין
קטגוריה:אמנים ישראלים הידועים בשם במה
קטגוריה:מוזיקאיות ישראליות
קטגוריה:מוזיקאים ישראלים
קטגוריה:אמניות ישראליות שחזרו בתשובה
קטגוריה:אמניות ישראליות
קטגוריה:זמרות-יוצרות ישראליות
קטגוריה:זמרים-יוצרים ישראלים
קטגוריה:נצר חזני (גוש קטיף): אישים
קטגוריה:מועצה אזורית חוף אשקלון: אישים
קטגוריה:זמרות השרות בעברית
קטגוריה:זמרים השרים בעברית
קטגוריה:זמרות רוק ישראליות
קטגוריה:זמרות פופ ישראליות
קטגוריה:יוצרות בעברית
קטגוריה:יוצרים בעברית
קטגוריה:זוכות פרס אקו"ם
קטגוריה:זוכי פרס אקו"ם
קטגוריה:מתחרי רוקדים עם כוכבים (ישראל)
קטגוריה:ישראליות שנולדו ב-1981
קטגוריה:ישראלים שנולדו ב-1981